སྤྱིར་འཇིག་རྟེན་འདིར་ཆོས་ལུགས་སྣ་ཚོགས་པ་མང་པོ་ཡོད་པ་ཡང་མི་རིགས་སོ་སོའི་ལོ་རྒྱུས་དང་རིག་གནས།གོམས་གཤིས་སོགས་ལས་བྱུང་བ་ཡིན་པས་རང་རང་སོ་སོ་ལས་ཐུན་མོང་མ་ཡིན་པའི་ཁྱད་ཆོས་དང་ཡོན་ཏན་ཡོད་པ་སྨོས་མ་དགོས་ནའང་།ཆོས་ལུགས་མང་ཆེ་བ་ནི་མི་རིགས་ཕྱོགས་རིས་པ་ཞིག་གི་སྒེར་ཆོས་སུ་གྱུར་པ་ལས་འགྲོ་བ་སེམས་ཅན་ཐམས་ཅད་ཀྱི་ཆ་ནས་བལྟས་ན་ཆོས་ལུགས་ལ་ལ་ནི་ཧ་ཅང་ཁྱབ་ཆུང་བ་དང་གུ་དོག་པའི་རྣམ་པ་སྣང་།འོན་ཀྱང་སངས་རྒྱས་ཀྱི་དམ་པའི་ཆོས་ལུགས་ནི་འཛམ་གླིང་ཤར་ནུབ་དང་།ཤ་མདོག་དཀར་ནགམི་རིགས་འདྲ་མིན།རིག་གནས་མི་མཐུན་པ་སོགས་ཕྱོགས་གང་ལ་ཡང་མི་ལྟོས་པར་མདོར་ན་སེམས་ཅན་ཐམས་ཅད་ལ་བདེ་བ་སྒྲུབ་པ་དང་སྡུག་བསྔལ་སེལ་བར་བྱེད་པའི་ཐབས་སུ་འགྲོ་བ་ཞིག་གོ།།དེས་ན་སངས་རྒྱས་ཀྱི་ཆོས་ཀྱི་ཡོན་ཏན་ནི་དཀོན་མཆོག་རྗེས་སུ་དྲན་གྱི་མདོ་སོགས་ལས་མང་དུ་གསུངས་ཏེ།དམ་པའི་ཆོས་ནི་ཐོག་མར་དགེ་བ།བར་དུ་དགེ་བ།ཐ་མར་དགེ་བ་ཞེས་པ་ནས་བརྟེན་པ་ཡོད་པ།རྒྱུ་བ་བཅད་པའོ།།ཞེས་གསུངས་པ་ལྟར་དང་།རྣམ་བཤད་རིགས་པ་ལས་ཀྱང་།ལེགས་པར་སྟོན་པ་ལ་བརྟེན་ནས་ཕན་ཡོན་ལྔ་ཡོད་དེ།ལམ་ངན་པ་ཡོངས་སུ་སྤོང་བ་དང་།ལམ་བཟང་པོ་ལ་ཡང་དག་པར་གནས་པར་བྱེད་པ་དང་།འབྲོག་དགོན་པ་ལས་བརྒལ་བའི་དབུགས་འབྱིན་པ་དང་།བདེ་བར་འགྲོ་བ་དང་།འདོད་པའི་ཡུལ་དུ་ཡང་དག་པར་ཕྱིན་པར་བྱེད་པ་བཞིན་ནོ།།